רובה בארט MRAD עם מעצה בצבע חאקי, כפי שנרכש על ידי הימ"מ וצה"ל.
רובה Mk 22 PSR, דגם הבארט MRAD של צבא ארצות הברית.
**בארט MRAD** (באנגלית: **Barrett MRAD**, מבוטא "בָּארֶט אֶם-רָאד", ראשי תיבות של **M**ulti-**R**ole **A**daptive **D**esign) הוא רובה צלפים מודולרי רב-תכליתי המיועד למספר מטרות בהן צליפה כללית, צליפה לטווח רחוק, חדירת אפוד מגן וצליפת לוט"ר. ה-MRAD תומך במספר קליברים הניתנים להחלפה בפשטות ובתנאי שדה, החל ב-7.62x51 מ"מ נאט"ו שיעיל ל-800 מטרים (870 יארד), עבור ב-6.5 מ"מ קרידמור ו-0.338 לפואה מגנום, איתו הוא יכול לפגוע ביעילות במטרת דמות בטווחים של עד 1,500 מטרים (1,600 יארד), ו-0.338 נורמה מגנום, איתו הטווח היעיל עולה ל-2,000 מטרים (2,200 יארד). הבארט MRAD הוא רובה מדויק ביותר: הוא מקבץ בדיוק של 0.5–0.35 דקת קשת (סטייה מרבית של 1.1 ס"מ מהמטרה בירי לטווח 100 מטר). הביצועים והאיכויות שלו - מבחינת דיוק, טווח ירי, נוחות האחזקה, הארגונומיה וההתאמה ליורה - מציבים את הבארט MRAD בשורה הראשונה של רובי הצלפים בעולם. הרובה פותח ומיוצר על ידי חברת הנשק בארט מארצות הברית.

ה-MRAD תוכנן במקור עבור מכרז Precision Sniper Rifle (אנ') של הכוחות המזוינים של ארצות הברית, ומבוסס על הבארט M98B שתכנן כריס בארט. ה-MRAD לא זכה במכרז אך קצר שבחים רבים, בהם פרס "רובה השנה של איגוד הרובאים הלאומי של ארצות הברית" לשנת 2012, וחוות דעת חיובית מאוד מהימ"מ, היחידה המיוחדת ללוחמה בטרור של ישראל, שרכשה את הרובה עבור צלפיה. כיום הרובה משרת בימ"מ ובצה"ל. ב-2019 נבחר לשרת גם בפיקוד המבצעים המיוחדים של ארצות הברית (בשם **Mk 22 ASR**) וב-2021 נרכש על ידי צבא ארצות הברית וחיל הנחתים של ארצות הברית. מתחריו העיקריים הם הרמינגטון MSR (רובה צלפים מודולרי שמשרת בצבא ארצות הברית והועדף על הבארט במכרז PSR), המקמילן TAC-338 (רובה צלפים ארוך טווח המשרת באריות הים ובצה"ל), רובי הארקטיק וורפר הבריטיים ובפרט ה-AWM והאקורסי אינטרנשיונל AX338, ורובי ה-PGM הצרפתיים מדגמי PGM Ultima Ratio ו-PGM-338.

מבנה והנדסה
-----------

הבארט MRAD הוא רובה בריחי (bolt action rifle), כלומר: הוא מופעל על ידי בריח ידני ואחרי כל ירייה יש לדרוך מחדש את הנשק (באמצעות ידית הבריח). שימוש במכלול בריחי משפר את דיוק הרובה, טווח הירי ואמינות הפעולה שכן יש הרבה פחות חלקים נעים במכלול וכל אנרגיית אבק השריפה שבתרמיל הכדור מנוצלת רק לדחיפת הקליע במעלה הקנה. חסרונה העיקרי של הפעולה הבריחית הוא קצב אש נמוך, אך חיסרון זה פחות משמעותי עבור ירי צליפה. בניגוד לרובי צלפים בריחיים ישנים, הבארט MRAD מוזן על ידי מחסנית חיצונית נתיקה בת 10 כדורים.

הרובה בנוי בצורה מודולרית כדי לאפשר תחזוקה נוחה והחלפה מהירה של המכלול (מנגנון הירי, action) והקנה גם ללא עזרת נָשָק מומחה (armorer). הרובה גם מאפשר החלפה מהירה של קליברים בתנאי שדה באמצעות מפתח אלן: פתיחת המעצה נעשית על ידי שחרור שני ברגים ואז ניתן בקלות להחליף קנה ומכלול (כולל הבריח).

נכון ל-2020 הבארט MRAD תומך בקליברים הבאים:

* 0.338 לפואה מגנום – תחמושת ייעודית לצליפה, מדויקת ויעילה עד לטווחים של 1200–1500 מטר,
* 0.300 וינצ'סטר מגנום – תחמושת בינונית שיעילה לטווחים של עד 1000–1200 מטר,
* 0.308 וינצ'סטר – תחמושת צליפה אזרחית הנפוצה בעיקר בארצות הברית ויעילה לטווח 800 מטר,
* 7.62x51 מ"מ נאט"ו – התחמושת הצבאית הנפוצה לצלפים שיעילה עד לטווח 800 מטר,
* 6.5 מ"מ קרידמור – תחמושת צלפים חדשה שיעילה עד לטווח של 1000 מטר,
* 0.338 נורמה מגנום – תחמושת צליפה המתחרה ב-0.338 לפואה ונחשבת למדויקת מאוד,
* 0.300 נורמה,
* 300 PRC,
* 7 מ"מ רמינגטון,
* 0.260 רמינגטון.

הצלף יכול לבחור קליבר ותחמושת בהתאם למשימה וזמינות התחמושת. תחמושת ה-0.338 לפואה מגנום היא בעלת טווח ירי ארוך ודיוק גבוה, אך היא יקרה יותר מתחמושת ה-7.62 מ"מ המשמשת את רוב הצלפים, כולל כדורי Match Grade. התחמושת מוזנת ממחסנית חיצונית נתיקה, המאפשר החלפה מהירה של סוגי תחמושת. תפס המחסנית דו-צדדי על מנת לאפשר נוחות מרבית הן ליורה ימני והן ליורה שמאלי. מודול ההדק ניתן להתאמה אישית וכן להסרה והתקנה מהירה לצורכי תחזוקה.

ניתן לבחור גם באורך הקנה, כאשר חברת הנשק בארט מציע קנים באורכים שונים בהם 20 אינץ' (510 מילימטרים), 22 אינץ' (560 מילימטרים), 24.5 אינץ' (620 מילימטרים), 26 אינץ' (660 מילימטרים) ו-27 אינץ' (690 מילימטרים). בנוסף תומך הבארט MRAD בקנים מושתקים אינטגרלית, בהם העמעם (משתיק קול) מותקן מסביב לכל הקנה במקום כתוספת על הלוע. הצלף יכול בקלות להחליף קנה רגיל בקנה מושתק אינטגרלית לפי צורכי המשימה.

המעצה - השלד שמחזיק את הרובה ומשמש גם כממשק בין הרובה ליורה - עשוי מאלומיניום (סדרה 7000), ותוכנן בצורה ארגונומית עם דגש על מודולריות, התאמה ליורה, נוחות ירי ופשטות אחזקה. ידית האחיזה שליד ההדק דומה לזו של רובי AR-15,‏ M16 ו-M4 קרבין (מכונה גם pistol grip בשל דמיונה לידית של אקדח חצי-אוטומטי). הקת בנויה בצורה ארגונומית ומאפשרת לכוונן את אורך עקב הקת ואת גובה תמוכת הלחי, כך שיתאימו ליורה. הקת מתקפלת ובנויה כך שהיא לא בולטת החוצה מעבר לקו ידית הבריח כאשר היא מקופלת, וזאת על מנת לאפשר נשיאה קומפקטית יותר כאשר לא בשימוש. למעשה, כאשר הקת סגורה היא מקיפה את ידית הבריח ובכך מאבטחת אותה. על הרובה מותקנות מסילות פיקטיני רבות (מלמעלה ולמטה, מימין ומשמאל) המאפשרות להתקין עזרים טקטיים שונים כגון כוונות טלסקופיות, אמצעי ראיית לילה, כוונות קליפ-און, דורגל וחצובה בקלות ובנוחות.
לאורך החלק העליון של המעצה יש מסילת פיקטיני קבועה באורך 21 אינץ' (53 סנטימטרים) בשיפוע 20 דקות קשת, כאשר בדגמים המוקדמים השיפוע היה 30 דקות קשת (דקת קשת היא יחידה למדידת זוויות קטנות). צבע המעצה ניתן לבחירה על ידי הלקוח כאשר הצבעים הסטנדרטיים הם שחור, חום-חאקי כהה, חאקי בהיר, ירוק ואפור.

החל משנת 2020 משווקת חברת הנשק בארט נגזרת של ה-MRAD בשם **MRAD SMR** כאשר SMR = Single Mission Rifle. זוהי גרסה של הבארט בה אי-אפשר להחליף קליברים והקת קבועה ואיננה מתקפלת. דגם זה זול יותר מה-MRAD.

ביצועים
-------

צלף יורה בבארט MRAD בקליבר 0.308 וינצ'סטר (7.62 מ"מ) עם משתיק קול.
הביצועים של הבארט MRAD מבחינת דיוק (0.5–0.35 דקת קשת) וטווח ירי, נוחות האחזקה וההתאמה ליורה, מציבים אותו בשורה הראשונה של רובי הצלפים בעולם וכאחד הטובים מסוגו.

### דיוק

הרובה מדויק מאוד ומקבץ באופן עקבי מתחת ל-1 דקת קשת (דק"ש, MOA) עם תחמושת רגילה כאשר בארט מתחייבת ל-"sub-MOA accuracy" (ביתר פירוט 0.75 דקת קשת בדגם ה-SMR). עם תחמושת צליפה ייעודית (כגון כדורים באיכות של Match Grade) הדיוק מגיע לחצי דקת קשת (0.5 MOA‏) באופן עקבי, ואף למטה מכך: מקבצים של 0.35 דקת קשת אינם נדירים. צלפי הימ"מ וצלפי צה"ל מצליחים לפגוע עם הרובה בסטייה מרבית של 1.1 סנטימטרים (0.43 אינץ') מהמטרה בירי לטווח 100 מטר, דיוק השקול ל-0.35 דקת קשת. עם תחמושת צליפה 0.338 אינץ' תואמת של IMI, צלפי הימ"מ מקבצים בפיזור מרבי של 14 סנטימטרים (5.5 אינץ') בירי לטווח 1,200 מטרים (1,300 יארד), דיוק השקול ל-0.4 דקת קשת. במבחן שעשה צלף אמריקאי אזרחי, עם תחמושת צליפה 0.300 וינצ'סטר מגנום הבארט MRAD קיבץ בממוצע 0.45 דקת קשת, והמקבץ הטוב ביותר היה 0.31 דקת קשת.
דיוק זה (0.4–0.35 דקת קשת, MOA) נחשב למצוין הן לצליפה צבאית והן לצליפת לוט"ר.


| גודל בדקת קשת (MOA) | גודל במילירדיאן (MIL) | פיזור ב-100 יארד | פיזור ב-100 מטר | פיזור ב-800 מטר | פיזור ב-1200 מטר | פיזור ב-1500 מטר |
| --- | --- | --- | --- | --- | --- | --- |
| 0.75 | 0.218 | 0.785 אינץ' | 21.75 מ"מ | 17.4 ס"מ | 26.18 ס"מ | 32.7 ס"מ |
| 0.5 | 0.145 | 0.522 אינץ' | 14.5 מ"מ | 11.6 ס"מ | 17.35 ס"מ | 21.75 ס"מ |
| 0.4 | 0.116 | 0.419 אינץ' | 11.64 מ"מ | 9.3 ס"מ | 13.96 ס"מ | 17.45 ס"מ |
| 0.35 | 0.1015 | 0.366 אינץ' | 10.15 מ"מ ≈ 1 ס"מ | 8.12 ס"מ | 12.22 ס"מ | 15.22 ס"מ |

### טווח ירי

בארט MRAD של צה"ל עם כוונת טלסקופית ליאופולד סימן 6 ומשתיק קול.
טווח הירי האפקטיבי המרבי של הרובה תלוי בקליבר ובתחמושת. עם תחמושת 7.62x51 מ"מ נאט"ו (0.308 וינצ'סטר) הטווח היעיל המרבי עומד על כ-800 מטרים (870 יארד). עם תחמושת 0.300 וינצ'סטר מגנום הטווח היעיל המרבי עומד על 1,000–1,200 מטרים (1,100–1,300 יארד). עם תחמושת 0.338 לפואה מגנום הטווח היעיל המרבי עומד על 1,500 מטרים (1,600 יארד) אך ה-MRAD מסוגל לפגוע במטרת דמות גם בטווחים של 2,100 מטרים (2,300 יארד). עם תחמושת 0.338 נורמה מגנום הטווח היעיל המרבי צפוי לגדול לכ-2,000 מטרים (2,200 יארד).

עם תחמושת 0.338 לפואה מגנום מסוגל ה-MRAD לחדור שריון גוף מודרני בטווחים של עד כ-400 מטרים (440 יארד) והוא יעיל גם כרובה נגד ציוד קל.

היסטוריה
--------

ה-MRAD תוכנן עבור מכרז Precision Sniper Rifle (אנ') של הכוחות המזוינים של ארצות הברית לבחירת רובה צלפים לכוחות המזוינים של ארצות הברית, שאחת הדרישות בו הייתה שהרובה יהיה מדויק (פיזור זוויתי של מתחת לדקת קשת אחת, 1 MOA) בטווחים של עד 1,500 מטרים (1,600 יארד). אף על פי שעמד בדרישות, ה-MRAD הפסיד במכרז ורובה הרמינגטון MSR נבחר על פניו.

רובה ה-MRAD זכה בפרס "רובה השנה של איגוד הרובאים הלאומי של ארצות הברית" לשנת 2012.‏ בשנת 2019 זכה בפרס "הרובה הבריחי של השנה" ו"בחירת הקוראים לרובה הבריחי של השנה" של Ballistic Magazine מבית Athlon Outdoors.‏

### ישראל

צלפי ימ"מ (היחידה המיוחדת ללוחמה בטרור) עם הבארט MRAD
צלף לוט"ר של צה"ל יורה בבארט MRAD במהלך אליפות הצליפה של צה"ל 2019
צלפי ימ"מ עם הבארט MRAD
צלף לוט"ר של צה"ל יורה בבארט MRAD במהלך אליפות הצליפה של צה"ל 2018
צלף כוחות מיוחדים של צה"ל או הימ"מ עם בארט MRAD וחליפת הסוואה בתרגיל עומק ביוון, 2020.
ב-2013 רכשה הימ"מ, היחידה המיוחדת ללוחמה בטרור של ישראל, 12 רובי בארט MRAD לניסוי. מטרתם הייתה להחליף את רובי הצליפה לטווח ארוך מדגמי ה-PGM 338 וה-PGM Hecate בתפקיד זה, עקב אמברגו אירופאי שמנע מכירת חלקי חילוף ותחמושת לרובי ה-PGM הצרפתיים. הניסוי הצליח ובדו"ח שפורסם על ידי קצין האמל"ח של הימ"מ נכתב על ה-MRAD: "הנשקים שנרכשו בסוף שנת 2013 נכנסו כבר לשימוש מבצעי, וקיימת שביעות רצון מלאה מרמת הביצועים ומאיכות הנשק". בעקבות כך הוחלט לרכוש 15 רובי MRAD נוספים. זהו הרובה העיקרי במערך הצליפה של הימ"מ, לצד ה-SR-25 Mk 11 החצי-אוטומטי.

בעקבות הניסיון החיובי בימ"מ החל צה"ל גם הוא לבחון את הרובה. בשנים 2017 ו-2018 נראו מספר תמונות מתערוכות ותצוגות פנימיות של צה"ל, בהן הופיע הבארט MRAD (בחלקן עם מעצה בצבע שחור ובחלקן עם מעצה בצבע חאקי). לקראת סוף שנת 2018 נכנס ה-MRAD לתפוצה רחבה בכלל היחידות המיוחדות בצה"ל ונבדקת כעת האפשרות לרכישת קנים בקליבר 0.338 אינץ'. בזכות הארגונומיה שלו, הבארט נוח לירי מכל מצב: שכיבה, כריעה, ישיבה ועמידה. בשל כך ובזכות דיוקו הוא משמש את צה"ל לצליפת לוט"ר וצליפה בשטח בנוי, בנוסף לצליפה כללית, ומיועד להחליף את המאוזר 86SR הוותיק. חלק מרובי ה-MRAD של צה"ל כוללים קנה מושתק אינטגרלית למשימות צליפה מיוחדות וחשאיות. הבארט MRAD רשם טבילת אש מבצעית במהלך העימותים בגבול ישראל–רצועת עזה (2018–2021) בידי צלפי חטיבת עוז (חטיבת הקומנדו של צה"ל). בבארט MRAD נעשה שימוש גם במבצע שובר גלים ובפרט בפשיטה על מעוז "גוב האריות" (ארגון טרור פלסטיני) בקסבה של שכם, בה הצלפים של הימ"מ וסיירת מטכ"ל הרגו ופצעו מחבלים רבים.

בעקבות הניסיון המוצלח עם הבארט MRAD הצטייד צה"ל ברובה צלפים נוסף של חברת הנשק בארט - הבארט REC10, רובה צלפים קרבין חצי-אוטומטי בעל דיוק של 0.75 דקת קשת, וזה החליף את ה-SR-25 Mk 11 ב-2021.

### הכוחות המזוינים של ארצות הברית

רובה Mk 22 ASR, הגרסה הצבאית לבארט MRAD.
ב-2019 נבחר הבארט MRAD במכרז של פיקוד הכוחות המיוחדים של ארצות הברית (US SOCOM) כרובה הצלפים של הכוחות המיוחדים במיזם "Advanced Sniper Rifle" ("רובה צלפים מתקדם", בראשי תיבות: ASR). אחת הדרישות במכרז הייתה דיוק של 0.5 דקת קשת לטווח של 1500 מטר. בעקבות כך נחתם חוזה עם חברת הנשק בארט על סך כ-50 מיליון דולר ל-5 שנים. הרובה החדש זכה לציון **Mk 22 ASR** (רובה צלפים מתקדם סימן 22).

ב-2020 הגישו צבא ארצות הברית וחיל הנחתים של ארצות הברית (המרינס) בקשה לרכוש כמויות גדולות של הבארט MRAD במיליוני דולרים במטרה לאמץ אותו כמערכת נשק הצלפים העיקרית שלהם. הצבא מייעד אותו להחליף את רובי הצלפים לטווח ארוך מדגמי M2010 ESR ובארט M107, ואילו המרינס מעוניינים להחליף את רובי ה-M40A6 הבריחיים הישנים ורובי ה-Mk 13 Mod 7 שלהם בבארט MRAD.‏

ב-2021 החלו להגיע רובי הבארט Mk 22 לצלפי הכוחות המזוינים של ארצות הברית, מתוך 3,000 רובים בסך הכל. ב-2021 הזמין צבא ארצות הברית רובי MRAD תחת הציון Mk 22 PSR. באוגוסט 2022 הזמין גם חיל הנחתים של ארצות הברית את הרובה.

משתמשים
-------

* ישראלישראל ישראל:
	+ ימ"מ (היחידה המיוחדת ללוחמה בטרור של משטרת ישראל)
	+ צה"ל (בשירות היחידות המיוחדות, יחידת הלוט"ר וחטיבת עוז)
* ארצות הבריתארצות הברית ארצות הברית: ב-2019 זכה במכרז של פיקוד הכוחות המיוחדים של ארצות הברית וייכנס לשירות מלא עד 2024 בשם Mk 22 ASR. ב-2021 החלה קליטת הרובים הראשונים.
	+ פיקוד המבצעים המיוחדים של ארצות הברית: בדגם Mk 22 Mod 0 ASR, בשירות אריות הים בין השאר.
	+ צבא ארצות הברית: בדגם Mk 22 PSR, נכנס לשירות ב-2021.
	+ חיל הנחתים של ארצות הברית: ייכנס לשירות במקום ה-M40A6 וה-Mk 13 מגרסאות Mod 5 ו-Mod 7.
* נורווגיהנורווגיה נורווגיה: הכוחות המיוחדים של צבא נורווגיה (החל מ-2015) ומשטרת נורווגיה.
* ניו זילנדניו זילנד ניו זילנד: נכנס לשירות ב-2018.

ראו גם
------

* חברת הנשק בארט
* **רובים מודולרים מתחרים:**
	+ ארצות הבריתארצות הברית רמינגטון MSR (רובה הצלפים שזכה במכרז PSR של הכוחות המזוינים של ארצות הברית)
	+ הממלכה המאוחדתהממלכה המאוחדת אקורסי אינטרנשיונל AXSR
	+ אוסטריהאוסטריה ריטר וסטארק SX-1 MTR (רובה צלפים מודולרי אוסטרי)
* **רובים מתחרים בקליבר 0.338 לפואה מגנום:**
	+ ארצות הבריתארצות הברית H-S Precision Pro Series 2000 HTR (רובה הצלפים 0.338 ארוך הטווח בצה"ל)
	+ ארצות הבריתארצות הברית מקמילן TAC-338 (רובה צלפים בשימוש היחידות המיוחדות של הכוחות המזוינים של ארצות הברית וצה"ל)
	+ צרפתצרפת PGM-338 (רובה צלפים צרפתי, היה בעבר בשימוש צה"ל והימ"מ)
	+ הממלכה המאוחדתהממלכה המאוחדת אקורסי אינטרנשיונל AX338 (רובה צלפים בריטי, המחליף של ה-AWM)
	+ ישראלישראל IWI DAN (רובה צלפים ישראלי)
* **רובים נוספים של חברת בארט:**
	+ בארט M82A1 (רובה נגד ציוד שמשמש גם כרובה צלפים כבד)
	+ בארט M98B (רובה צלפים בקליבר 0.338 לפואה מגנום ששימש כבסיס ל-MRAD)
	+ בארט M99 (רובה צלפים כבד לטווח ארוך במיוחד)
	+ בארט REC10 (קרבין ורובה צלפים חצי-אוטומטי)
	+ בארט MRADELR (רובה צלפים בריחי לצליפה לטווח ארוך במיוחד)

קישורים חיצוניים
----------------

צלף של צה"ל יורה עם הבארט MRAD באליפות הצליפה של צה"ל 2023
ויקישיתוף מדיה וקבצים בנושא **בארט MRAD** בוויקישיתוף
* אתר האינטרנט הרשמי של בארט MRAD
	+ MRAD
	+ MRAD SMR
	+ MRAD Mk 22
	+ עלון המוצר (אורכב 10.07.2016 בארכיון Wayback Machine)
	+ מדריך למשתמש (אורכב 06.11.2020 בארכיון Wayback Machine)

סקירות וכתבות על הבארט MRAD
* סקירה על הבארט MRAD ב-Shooting Illustrated
* סקירה על הבארט MRAD ב-Tactical Life
* סקירה על הבארט MRAD באתר EmptorMaven,‏ 2013 (דרך ארכיון האינטרנט)
* ביקורת על הבארט MRAD באתר Small Arms Defense Journal
* ביקורת של מדריך צליפה ב-Navy SEALs, באתר News Rep, אפריל 2017
* SOCOM Choses the Barrett MRAD for their ASR (אורכב 22.03.2019 בארכיון Wayback Machine), באתר Sniper Central, מרץ 2019
* ביקורת וסקירה על הבארט MRAD, באתר The Firearm Blog,‏ 14 בנובמבר 2019
* Stefan Perey, Test: Barrett MRAD in .338 LM & .300 WinMag in a long-range test at up to 500 meters, all4shooters.com, ‏3 ביוני 2021
* Robert Jordan, Barrett MRAD MK22 Review: King of the SOCOM Sniper Rifles, Tactical Life, ‏3 בפברואר 2022

הבארט MRAD בישראל
* איתי בלומנטל, נחשף פירוט הנשק של הימ"מ, באתר ynet, 1 במרץ 2015
* SHAPING THE FIGHT IN ISRAEL באתר Small Arms Defense Journal, ינואר 2019
* יואב זיתון, הרובה החדש והאתגר בגבול עזה: "צלף שלא פוגע מספיק טוב - מודח מהמשימה", באתר ynet, 22 ביולי 2019
* יואב זיתון, שובו של המחסל: ה"בארט" עושה קאמבק, באתר ynet, 3 ביוני 2019
* The Special Relationship Between the Israeli Special Forces & Barrett Firearms - Soldier Systems Daily, Soldier Systems Daily, ‏1 ביוני 2021

סרטוני וידאו
* Barrett MRAD, סרטון בערוץ "Barrett Firearms", באתר יוטיוב (אורך: 03:11)
* Barrett MRAD 338 Lapua Review, AAC Titan QD suppressor Super Quiet, סרטון בערוץ "modernpawn", באתר יוטיוב (אורך: 07:21)
* Barrett MRAD 338LM @ Rifles Only, סרטון בערוץ "SHLowlight", באתר יוטיוב (אורך: 04:42)
* Barrett MRAD Sniper Rifle | Tactical Rifleman, סרטון באתר יוטיוב (אורך: 26:00)
* Testing The New Barrett MRAD With Special Forces Sniper Kevin Owens, סרטון באתר יוטיוב (אורך: 12:48)
* Barrett MRAD 300 Norma Mag VS 1000 yards, סרטון בערוץ "MidnightRun", באתר יוטיוב (אורך: 09:09)
* My Farthest Shot To Date With The Barrett MRAD 300PRC, סרטון בערוץ "Alabama Arsenal", באתר יוטיוב (אורך: 10:26)
* SOCOM’s new Sniper Rifle MK22 ASR Deployment package (Long review), סרטון בערוץ "X-RING", באתר יוטיוב (אורך: 38:07)
* Barrett MRAD- 2000 yards made easy!, סרטון בערוץ "Mountains, Mullets, Merica!", באתר יוטיוב (אורך: 06:43)

הערות שוליים
------------

1. ↑  בימ"מ: 2013  
בצה"ל: 2018  
בארצות הברית: 2021
2. 1 2 3 4  **דיוק** (**יכולת הקביצה**) של רובה נמדד בדקות קשת (MOA). מספר זה מייצג את הסטייה הזוויתית המרבית מנקודת הפגיעה וככל שהוא נמוך יותר כך הרובה מדויק יותר. לדוגמה: רובה צלפים בעל דיוק של 1 MOA מקבץ (יורה מספר קליעים אל עבר אותה מטרה) בפיזור של 3 ס"מ בירי למרחק 100 מטר (1.047 אינץ' בירי למרחק 100 יארד).
3. 1 2  במודעת פרסומת של חברת הנשק בארט הוצג מקבץ של 1 ס"מ בירי לטווח 100 מטר, דיוק השקול ל-0.35 דקת קשת.
4. 1 2  בסרטון Barrett MRAD 338 Lapua Review ביוטיוב היורה מצליח לקבץ 8 כדורים בפיזור של 1/3 אינץ' בירי לטווח 100 יארד, דיוק השקול ל-0.35 דקת קשת.
5. 1 2  יואב זיתון, הרובה החדש והאתגר בגבול עזה: "צלף שלא פוגע מספיק טוב - מודח מהמשימה", באתר ynet, 22 ביולי 2019. ציטוט: "הרובה החדש מגיע לרמת דיוק פגיעה של עד 1.1 ס"מ מהמטרה לטווח של כ-100 מטרים". דיוק זה שקול ל-0.378 דקת קשת (MOA), אך מאחר שבדרך כלל מעגלים, זוהי רמת דיוק של 0.4–0.35 דקת קשת.
6. ↑  ביקורת וסקירה על הבארט MRAD, באתר The Firearm Blog,‏ 14 בנובמבר 2019. עם תחמושת 0.300 וינצ'סטר מגנום תוצרת SIG הכותב קיבץ בממוצע 0.45 דקת קשת (MOA) והמקבץ הכי טוב שלו היה 0.31 דקת קשת.
7. ↑  היחידות הן באינצ'ים מאחר שחברת הנשק בארט היא חברה אמריקאית העובדת ביחידות אימפריאליות.
8. ↑  סקירה על הבארט MRAD ב-Shooting Illustrated.
9. ↑  Review Barrett MRAD, The Firearm Blog, 14 November 2019. (Archive)
10. ↑  Barrett, Angela. "Barrett MRAD Receives Golden Bullseye Award for 2012 Rifle of the Year from the NRA Publication, Shooting Illustrated" (PDF). Barret. אורכב מ-המקור (PDF) ב-2013-01-26. נבדק ב-18 בדצמבר 2012. `{{cite web}}`:  (עזרה)
11. ↑  Ballistic Staff, Barrett MRAD: 2019 Reader’s Choice for ‘Best Bolt-Action Rifle’, Athlon Outdoors, ‏14 בינואר 2020.
12. ↑  איתי בלומנטל, נחשף פירוט הנשק של הימ"מ, באתר ynet, 1 במרץ 2015.
13. ↑  SHAPING THE FIGHT IN ISRAEL באתר Small Arms Defense Journal, ינואר 2019.
14. ↑  אמיר בוחבוט‏, בין מטענים, למבצר שאיש לא העז להתקרב אליו, עם נשק קטלני: מאחורי חיסול "גוב האריות", באתר וואלה!‏, 9 בדצמבר 2022.
15. ↑  Contracts for March 11, 2019, U.S. Department of Defense (באנגלית אמריקאית)
16. ↑  Barrett Awarded $50 Million SOCOM Sniper Rifle Contract -, The Firearm Blog, ‏2019-03-12 (באנגלית אמריקאית)
17. ↑
18. ↑  Army and Marines to Arm Snipers with Special Operations Multi-Caliber Sniper Rifle. Military.com. 3 March 2020
19. ↑  איל בוגוסלבסקי, ‏חיל הנחתים בעקבות הצבא – המרינס יירכשו רובי צלפים MK22 מתוצרת בארט, באתר "IsraelDefense‏", 8 באוגוסט 2022.

|  ‏ רובי צלפים בישראל ‏  |
| --- |
|  רובי הצלפים של חיל הרגלים בצה"ל | M24 SWS‏ • בארט REC10‏ • SR-25 Mk 11‏ • ברק (HTR 2000) • רוגר SR-22 • בארט M82A1 (חה"ן) |  |
|  רובי הצלפים של יחידות מובחרות בצה"ל | M24 SWS‏ • SR-25 Mk 11‏ • PSG1‏ • מאוזר 86SR‏ • SVD דרגונוב • מקמילן TAC-338 • מקמילן TAC-50 • בארט MRAD • בארט REC10 |
|  רובי הצלפים של הימ"מ (היחידה המיוחדת ללוחמה בטרור של משטרת ישראל) | בארט MRAD‏ • SR-25 Mk 11‏ • מקמילן ALIAS CS5 |
|  רובי הצלפים של הימ"ס (המסתערבים של משמר הגבול) | מאוזר 86SR • רמינגטון מודל 700 משופר • SR-25 Mk 11 • בארט REC10 • רוגר SR-22 |
| רובי צלפים תוצרת ישראל | גליל צלפים • M89SR‏ • IWI DAN‏ • רובה צלפים ACE‏ • ערד 7 קלעים-צלפים |
| צליפה בישראל • צליפה • רובה צלפים •  צבא הגנה לישראל: צליפה בצה"ל •  ימ"מ: צליפה בימ"מ |